Oikeusministeriö
lainvalmisteluosasto
PL 25,
00023 VALTIONEUVOSTO					13.5.2005
kirjaamo@om.fi

Asunto-osakeyhtiölakityöryhmän väliraportti

Asunto-osakeyhtiölakiin tehtiin vuonna 2002 merkittäviä muutoksia. Suomen Kaapelitelevisioliitto ry pitää tärkeänä, että silloin tehtyjä välttämättömiä lain tarkistuksia erityisesti kiinteistön infrastruktuurihankintojen (kaapelitelevisioverkkoon ja muuhun laajakaistaiseen tietoverkkoon liittyminen) päätöksentekomenettelyn ja rahoituksen suhteen pidetään jatkossakin nykyisellään. Kiinteistön tulee myös asunto-osakeyhtiömuotoisena voida joustavasti päättää riittävistä yhteyksistä puhelin-, tietoliikenne- sekä tv- ja radiopalveluiden hankkimiseksi kuhunkin huoneistoon. Mitä parempi infrastruktuuri kiinteistöllä on, sitä parempi valinnanvara huoneistoilla on palvelujen hankkimiseksi. Kiinteistölle hankittu infrastruktuuri vaikuttaa myös huoneistojen arvoa kohottavasti.

On edelleenkin syytä pitää erilaisten tietoverkkojen kautta saatavien palvelujen hankinta erillään kiinteistölle hankittavaa infrastruktuuria koskevasta päätöksenteosta. Esimerkiksi erikseen hankittavien tv-palvelujen määrä ja sisältö samoin kuin Internet-yhteyden nopeusluokka sekä muu palvelun sisältö ja laajuus valitaan huoneistokohtaisesti, eikä niiden osalta ole jatkossakaan tarkoituksenmukaista, että yhtiökokous voisi enemmistöpäätöksin hankkia palveluita yhtiövastikkeen kautta kaikkien kustannettaviksi.

Kiinteistön perusparannusten ja uudistusten osalta olisi toivottavaa, että työryhmä miettisi myös ehdotuksen niiksi periaatteiksi tai säännöiksi, joiden mukaan osakkaiden hyvitysmenettely tulisi joissakin tilanteissa järjestää. Yksityiskohtaiset säännöt tuskin ovat tarkoituksenmukaisia, mutta tietynlaista ohjausta yhtiökokouksia ja hallituksen kokouksia varten tarvittaisiin. Tällaisista erityistapauksista voidaan esimerkkinä tuoda esiin kahden tyyppisiä tilanteita, joita kaapelitelevisioyritykset asiakkaidensa kanssa ja jopa Kaapelitelevisioliitto kansalaisten yhteydenottojen muodossa ajoittain kohtaavat. 

Edellä viitatut erityistapaukset liittyvät tilanteisiin, jolloin kiinteistössä vähemmistö on ennen 1.6.2002 voimaan astunutta asunto-osakeyhtiölain muutosta liittynyt kaapelitelevisioverkkoon. Ensimmäinen erityistilanne syntyy siitä, että loputkin taloyhtiön osakkaista päättävät liittyä kaapelitelevisioverkkoon, jolloin jo aikaisemmin liittyneiden maksamat liittymismaksut olisi voitava jollain tavalla hyvittää. Toinen erityistilanne on syntynyt kiinteistöjen sisäisten antenniverkkojen digi-tv-kunnostusten myötä. On tullut ilmi tilanteita, jolloin kaapelitelevisioverkkoon liittyneet vähemmistöosakkaat eivät tarvitsisi mainittua kunnostusta, koska kaikki viestintämarkkinalain edellyttämät digi-tv-palvelut ovat jo saatavissa näiden huoneistojen hankkiman kaapelitelevisioliittymän kautta.

Tietoja ehdotuksen jatkovalmistelusta pyydämme lähettää sähköpostiosoitteisiin jyrki.ojala@kaapelitelevisio.fi ja anne.lallo@kaapelitelevisio.fi 

Suomen Kaapelitelevisioliitto ry

Jyrki Ojala
toimitusjohtaja